Nafarroako Parlamentuko Mahaiak, 2018ko martxoaren 26an egindako bilkuran, erabaki hau hartu zuen, besteak beste:
Euskarabidea-Euskararen Nafar Institutua erakunde autonomoaren estatutuak onesten dituen abuztuaren 28ko 130/2015 Foru Dekretuaren 26.4 artikuluan xedatutakoarekin bat, Nafarroako Parlamentuari dagokio Euskararen Nafar Kontseiluko bost kide izendatzea.
2018ko martxoaren 15eko Osoko Bilkuran Nafarroako Parlamentuak Euskararen Nafar Kontseilurako izendatu beharreko bost kideetako 4 hautatu ziren, eta martxoaren 19ko Mahaiko eta Eledunen Batzarreko bilkuran erabaki zen aipatu Kontseiluko bosgarren kidea hautatzeko prozesuari ekitea.
Legebiltzarreko Erregelamenduan ez da hautespen hori egiteko prozedurarik aurreikusten; beraz, Erregelamendu horren 37.1.bederatzigarrena artikuluan ezarritakoaren babesean, bidezkoa da Mahaiak, Eledunen Batzarrak erabakia hartu ondoren, hautespen hori erregulatzen duten arauak onets ditzan.
Horretarako, Legebiltzarreko legelari nagusiak arau-proposamen bat prestatu du, 130/2015 Foru Dekretuan jasotzen diren xedapenekin bat.
Hori horrela, Nafarroako Parlamentuko Erregelamenduaren 37.1.9 artikuluan ezarritakoarekin bat, Eledunen Batzarrarekin adostu ondoren, hona ERABAKIA:
Lehena. Nafarroako Parlamentuak Euskararen Nafar Kontseilurako izendatu beharreko bosgarren kidea hautatzeko arauak onestea. Hona haien testua:
“1. Nafarroako Parlamentuak pertsona bat hautatuko du Euskararen Nafar Kontseiluko kide izateko.
2. Talde parlamentarioek eta foru parlamentarien elkarteek pertsona batez eta haren ordezkoaz osatutako hautagaitzak aurkezten ahalko dituzte, banaka nahiz batera.
3. Talde parlamentarioek eta foru parlamentarien elkarteek hautagaitzak aurkezteko idazki bat helaraziko diote Legebiltzarreko Mahaiari, eta idazki horretan jasota ageriko da proposatutako hautagaiek adierazitako onarpena.
4. Talde parlamentarioek edo foru parlamentarien elkarteek Euskararen Nafar Kontseiluko kide izateko hautagaitzak aurkezteko epea 2018ko apirilaren 12ko 12:00etan bukatuko da.
5. Hautagaitzak aurkezteko epea bukatuta, Mahaiak haiek kalifikatuko ditu, eta ondoren, kasua bada, aldarrikatu eginen ditu.
6. Euskararen Nafar Kontseiluko kide honen hautaketa Legebiltzarraren Osoko Bilkuran eginen da, isilpeko bozketaren bidez.
7. Txartelen bidez eginen da bozketa, eta foru parlamentari bakoitzak izen bakarra jartzen ahalko du txartelean.
8. Mahaiak botoak zenbatuko ditu eta boto gehien lortu dituen hautagaia aldarrikatuko du.
9. Balizko berdinketak boto kopuru bera lortu duten hautagaien arteko bozketen bidez ebatziko dira, harik eta berdinketa hautsi arte”.
Bigarrena. Nafarroako Parlamentuko Aldizkari Ofizialean argitara dadin agintzea.
Iruñean, 2018ko martxoaren 26an.

